Harstad Oppland Rutebil

miniatyr|En av bussene til HORB, ved Harstad rutebilstasjon i 2008.
Harstad Oppland Rutebil A/S (HORB) var et transportselskap i Harstad i Troms. Selskapet ble stiftet 26. april 1922 som Harstad Oppland Rutebilselskap, og var fra starten av eid av Harstad og Kvæfjord kommuner. Selskapet skiftet 2. mars 1948 navn til Harstad Oppland Rutebil A/S. Samtidig kom Trondenes, Sandtorg, Skånland, Astafjord og Tjeldsund kommuner samt Staten med som eiere. Lødingen kommune kom med på eiersiden i 1960.

HORB drev gods- og busstrafikk i eierkommunene. I 1936 fikk selskapet konsesjon på bussruten Harstad-Narvik (selve kjøringen til Narvik begynte imidlertid ikke før i 1938), og fra 1939 kjørte selskapet til Sortland via det nye fergesambandet over Gullesfjorden. I 1961 startet HORB opp godsrute til Fauske (senere også bussrute).På dette tidspunktet hadde HORB også godsruter på Narvik og Sortland. Grytøya kom med på ruteplanen i 1964, og fra 1965 dekket selskapet også Ibestad kommune. 

Fra 1968 hadde HORB også godsrute til Setermoen. Det ble etablert godsruter og personruter til Fauske i samtrafikk med jernbanen. Det var også omfattende langtransport av gods i Norge og til utlandet.

Rutebilstatistikken fra 1978 illustrerer omfanget av selskapets virksomhet den gang. Antall helårs ansatte var 164. Vognparket bestod av 56 personbusser, 18 lastebiler, 16 tilhengere, 15 andre kjøretøyer og 2 kombinerte person- og godsvogner50 år for fremgang: beretningsåret 1978-79 jubileumsberetning 1929-1979. (1979). Oslo: NRF..

Harstad Oppland Rutebil ble kjøpt opp av Nordtrafikk AS på Sortland i 1996. Det avgjørende skjedde på nyåret 1996 da kommunene Harstad og Kvæfjord solgte sine eierandeler til Nordtrafikk, som dermed eide 95 prosent av aksjene. Selskapet skiftet da navn til Nordtrafikk Harstad AS. I 2001 ble Nordtrafikk Harstad innfusjonert i morselskapet Nordtrafikk AS.Dom i Vesterålen tingrett mot Nordtrafikk Maritim AS, Nordtrafikk Buss AS, Nordtrafikk AS, Ole Lund Riber, Steinar Stephansen og Brynjulf Olsen (15. april 2008) Nordtrafikk AS ble i sin tur kjøpt opp av Veolia Transport Norge i 2006, og busstrafikken i HORBs gamle område drives i dag under navnet Hålogaland Buss.

Ved oppkjøpet i februar 1996 hadde Harstad Oppland Rutebil 97 ansatte.Transportbedriftenes Landsforening: Oppkjøp/fusjoner i bussbransjen 1995-2006 

 Referanser 

 Litteratur 
 Bygdnes, F.(2014). X-35: en veteranbuss ser tilbake: en historisk oversikt over rutebilselskapet Harstad Oppland Rutebil som drev buss X-35. Harstad: Rutebilhistorisk forening. Avd Sør-Troms.
 Hole, A.: Gjennom 50 år 1922-1972 – Harstad Oppland Rutebil A/S

 Eksterne lenker 
 Bilder fra HORB på DigitaltMuseum

Kategori:Kollektivtransport i Troms
Kategori:Næringsliv i Troms
Kategori:Tidligere norske busselskaper
Kategori:Harstads historie
Kategori:Etableringer i 1922
Kategori:Opphør i 1996
Kategori:Troms' samferdselshistorie